Twee betrap terwyl hulle liggaam opgrawe(Argieffoto) Twee verdagtes is Woensdag in die vroeë ure in ’n begraafplaas buite Witrivier in Mpumalanga op heterdaad betrap terwyl hulle ’n liggaam probeer opgrawe het. Die liggaam behoort aan ’n man wat ’n paar weke gelede ter ruste gelê is. Die verdagtes is egter onkant betrap deur gemeenskapslede wat die begraafplaas in Masoyi ter voorbereiding vir ’n ander begrafnis besoek het. Die twee verdagtes het met die gemeenskapslede se aankoms by die begraafplaas laat spaander. Die polisie is ontbied en het met hul aankoms op ’n panga, ’n graaf en ’n sak met vermoedelik muti afgekom wat die verdagtes agtergelaat het. Die polisie kon toe vasstel dat die oorledene (19) op 23 November begrawe is. Die verdagtes kon egter nie die liggaam heeltemal opgrawe nie. Die oorledene se familie is ná die voorval ontbied en daar word intussen ondersoek ingestel of enige van die oorledene se ledemate vermis word. Die polisie ondersoek ’n saak met betrekking tot die skending van ’n liggaam. Niemand is egter tot op hede in hegtenis geneem nie. “Die polisie kan nie die moontlikheid uitsluit dat die daad op die een of ander manier verband kan hou met ’n soort praktyk van ’n sekere kultus nie,” sê brig. Selvy Mohlala, polisiewoordvoerder. Lt.genl. Semakaleng Daphney Manamela, die provinsiale polisiekommissaris in Mpumalanga, het die voorval ten sterkste veroordeel en bestempel as ’n aanduiding van die samelewing se morele verval.